News Update: หุ้น Netflix ร่วงกว่า 20% หลังปิดตลาด เหตุผู้ใช้งานชะลอตัวลงใน Q4/2021 โดนคู่แข่ง Apple และ Disney ชิงคนดู - FINNOMENA
หุ้น Netflix ร่วงแรงกว่า 20% ในการซื้อขายนอกเวลาทำการ หลังบริษัทเผยการชะลอตัวลงของสมาชิกใหม่ แม้รายได้และผลกำไรจะดีกว่าคาดก็ตาม
21 ม.ค. 2565

หุ้น Netflix ร่วงแรงกว่า 20% ในการซื้อขายนอกเวลาทำการ หลังบริษัทเผยการชะลอตัวลงของสมาชิกใหม่ แม้รายได้และผลกำไรจะดีกว่าคาดก็ตาม
รายงานผลประกอบการไตรมาส 4 ของ Netflix
– กำไรต่อหุ้น (EPS): $1.33 สูงกว่าคาดการณ์โดย Refinitive ที่ $0.82
– รายได้: 7,710 ล้านดอลลาร์ เท่ากับที่ Refinitive คาดการณ์
– การเพิ่มขึ้นของสมาชิกแบบชำระเงินทั่วโลก: 8.28 ล้านบัญชี สูงกว่าคาดการณ์โดย StreetAccount ที่ 8.18 ล้านบัญชี
แม้การเพิ่มขึ้นของผู้สมัครสมาชิกจะสูงกว่าที่นักวิเคราะห์คาดการณ์ก็จริง แต่ตัวเลขดังกล่าวต่ำกว่าในไตรมาส 4 ของปี 2020 ที่มีสมาชิกเพิ่มขึ้นถึง 8.5 ล้านบัญชี สะท้อนว่าการเติบโตของผู้ใช้บริการที่ชะลอตัวลง
Netflix คาดว่าจะมีการสมัครสมาชิกเพิ่มขึ้น 2.5 ล้านบัญชีในช่วงไตรมาสแรกของปี 2022 ซึ่งต่ำกว่า 3.98 ล้านบัญชี ในไตรมาสแรกของปี 2021 ขณะที่ StreetAccount คาดการณ์สูงถึง 6.93 ล้านบัญชี
บริษัทกล่าวว่ามีแผนสำหรับรายการใหม่ๆ เตรียมออกในช่วงไตรมาสแรกของปีมากขึ้น โดยเตรียมรอบปฐมทัศน์ครั้งใหญ่ในเดือน มี.ค. แต่นั่นเป็นแผนเดียวกับช่วงปลายปีที่แล้วซึ่ง Netflix ได้เผยแพร่ซีรีส์และภาพยนตร์ฮิตอย่าง Emily in Paris, Don’t Look Up, Red Notice และ You เพื่อดึงดูดผู้ใช้บริการ
Netflix กล่าวว่า สาเหตุหนึ่งที่ทำให้การเติบโตของผู้ใช้งานชะลอตัวลงเกิดจากการแข่งขันที่เพิ่มขึ้นจากสตรีมมิ่งเจ้าอื่น ซึ่งก่อนหน้านี้ Netflix เคยกล่าวว่า Apple และ Disney จะไม่ส่งผลกระทบอย่างมีนัยสำคัญต่อการเติบโตของบริษัท
Netflix รายงานจำนวนสมาชิกทั้งหมดในไตรมาส 4 ที่ 222 ล้านบัญชี โดย Reed Hastings ซีอีโอของบริษัทกล่าวว่า นี่เป็นเรื่องที่น่าผิดหวังสำหรับบริษัทจากการเติบโตที่ช้าลงในปัจจุบัน
ในสัปดาห์ที่ผ่านมา Netflix ประกาศขึ้นราคาในสหรัฐฯ และแคนาดา โดยแผน Basic เพิ่มขึ้น $1 เป็น $9.99 แผน Standard เพิ่มขึ้นเป็น $15.49 จาก $13.99 และแผน Premium เพิ่มขึ้นเป็น $19.99 จาก $17.99
กลยุทธ์ของ Netflix คือการเพิ่มราคาเนื่องจากมีลูกค้าที่ชื่นชอบรายการพิเศษของบริษัทมากขึ้น ซึ่งการเพิ่มราคาจะช่วยให้บริษัทสามารถชดเชยจากการเติบโตของผู้ใช้งานที่ลดลงได้
นอกจากนี้บริษัทยังอัปเดตนักลงทุนเกี่ยวกับการผลักดันเกม โดยได้เปิดตัวเกมตามรายการที่ได้รับความนิยมจากผู้ใช้งาน ซึ่งการเปิดตัวเกมใหม่จะช่วยทำให้บริษัทเข้าใจว่าตัวละครใดได้รับความนิยมจากผู้ใช้งานมากที่สุด
อ้างอิง: https://www.cnbc.com/2022/01/20/netflix-nflx-earnings-q4-2021.html
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Netflix
News Update
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA